Bestuurder wat glo metrobeampte ‘sleep’ in hofArgieffoto Herman Mashaba, burgemeester van Johannesburg, het Maandag gesê ŉ motoris is in hegtenis geneem nadat hy na bewering ŉ metropolisiebeampte met sy motor omgery het. Die voorval het glo Vrydag plaasgevind. Die beampte is in die Milpark-hospitaal opgeneem met frakture aan haar regterhand. Mashaba het in ŉ verklaring laat hoor dat die bestuurder glo probeer wegry het toe hy deur beamptes afgetrek is by ŉ stop-en-deursoek op die hoek van Malboro- en Turffronteinweg. “Hy het glo ŉ vroulike beampte wat aan sy motor vasgeklou het in ŉ poging om hom te stop vir ŉ kort afstand [met sy motor] gesleep.” Die motoris het toe verder gery, maar is agternagesit en toe by Eloffstraat in hegtenis geneem. “Soos ek vantevore gesê het: ŉ Aanval op ŉ metropolisiebeampte is nie net ŉ aanval op die regering nie, maar ook ŉ aanval op ons pogings om wet en orde in die stad te bewerkstellig.” Die bestuurder het Maandag in die Johannesburg-landdroshof verskyn op aanklag van poging tot moord, roekelose en nalatige bestuur sowel as aanranding.